钦定古今图书集成/明伦汇编/氏族典/第421卷 > 《廖用贤尚友录》 > 尹焞
## 钦定古今图书集成/明伦汇编/氏族典/第421卷 > 《廖用贤尚友录》 > 尹焞

按《宋史尹焞传》：“焞字彦明，一字德充，世为洛人。曾祖
仲宣七子，而二子有名。长子源，字子渐，是谓河内先
生。次子洙，字师鲁，是谓河南先生。源生林，官虞部员
外郎。林生焞，少师事程颐，尝应举，发策有诛元祐诸
臣议，焞不对而出。颐既没，焞聚徒洛中，非吊丧问疾
不出户，士大夫宗仰之。靖康初，召至京师，赐号和靖
处士。”次年，金人陷洛，阖门被害。焞死复苏，门人舁置
山谷中而免。刘豫以礼聘焞，不从，自商州奔蜀。侍读
范仲举焞自代，授崇政殿说书，以疾辞，诏书趣起之，
焞始入见。就职，除太常少卿。时金人遣张通古来议
和，焞上疏非之，又移书秦桧，皆不报。于是焞固辞新
命，且乞放归田里。十二年卒。